Aliaskinė rudagalvė menkė

Aliaskinė rudagalvė menkė (Gadus chalcogrammus) – menkinių (Gadidae) šeimos žuvų rūšis. Paplitusi šiaurės Ramiajame vandenyne – nuo Aliaskos šiaurėje iki Japonijos jūros pietinės dalies ir Kalifornijos pakrančių ties Karmelu pietuose. Daugiausia susitelkusi rytų Beringo jūroje.

Kūnas iki 91 cm ilgio, sveria iki 3,9 kg. Nugara nuo alyvinės iki rudos spalvos, šonai sidabriški, pilvas balkšvas. Paprastai išmarginta raštais ir dėmėmis. Tarp nugaros pelekų dideli tarpai.Gadus chalcogrammus Pallas, 1814, fishbase.se

Suaugę individai dažniausiai laikosi prie jūros dugno, bet kartais iškyla į paviršių. Maitinasi daugiausia kriliu, taip pat kitomis žuvimis, vėžiagyviais. Prieš nerštą susitelkia į didelius būrius, neršia 50–250 m gylyje.

Aliaskinė rudagalvė menkė – svarbi verslinė žuvų rūšis. Parduodama šviežia, filė, šaldyta, iš jos gaminamas surimis. Valgomi ikrai. Gausiausiai gaudoma JAV, Japonijoje, Pietų Korėjoje, Rusijoje.

 Šaltiniai 

Kategorija:Menkiažuvės